Paavo Väyrysen ja tukijoidensa mukaan päätös Väyrysen erottamisesta tehtiin laittomassa kokouksessa.

Taistelu Kansalaispuolueen johtajuudesta ja Paavo Väyrysen erottamisesta kiihtyy. Puolueella on nyt ilmeisesti kaksi itse itseään oikeana puoluehallituksena pitävää elintä.

Lauantaina ennen kello yhtä Kansalaispuolueen nimissä tuli tiedote, jonka takana ovat Paavo Väyrynen ja hänen tukijansa.

- Kansalaispuolue rp:n vajaalukuinen hallitus on tänään pitämässään laittomassa kokouksessa erottanut tekaistuin perustein Seppo Hauta-ahon ja Paavo Väyrysen puolueen jäsenyydestä. Päätöksellään Sami Kilpeläinen, Piia Kattelus ja Tuula Komsi uhmaavat Helsingin käräjäoikeuden 28.2. tekemää päätöstä, jossa 20.2 pidetyn samalla tavalla laittomasti järjestetyn kokouksen päätösten toimeenpano on asetettu täytäntöönpanokieltoon, tiedotteessa todetaan.

Väyrysläisten mukaan Paavo Väyrysen erottaminen Kansalaispuolueesta tehtiin laittomassa kokouksessa. TOMMI PARKKONEN

Tiedotteen mukaan Kansalaispuolue on tänään lauantaina kello 11.30 alkaen pitänyt hotelli Lasaretissa vuosikokouksen, jossa puoluehallitukseen on valittu Seppo Hauta-aho, Akseli Erkkilä ja Paavo Väyrynen. - Muut asiat päätettiin siirtää käsiteltäviksi ensi kesänä pidettävässä jatkokokouksessa. Siinä tehdään myös tarvittavat muutokset hallituksen kokoonpanoon, tiedotteessa todetaan.

On laiton

" Väyrysläisten " mukaan tänään lauantaina " kello 10.30 pidetty hallituksen kokous samoin kuin klo 16.15 alkavaksi ilmoitettu vuosikokous on laiton " . Ensimmäisessä kokouksessa on kyse Kansalaispuolueen puoluehallituksen kokouksesta, jossa Väyrynen päätettiin erottaa puolueesta.

- Niitä vastaan nostetaan moitekanne ja niiden päätökset pyritään saamaan täytäntöönpanokieltoon.Paavo Väyrynen pitää maanantaina Helsingissä tiedotustilaisuuden, johon osallistuu myös hallituksen puheenjohtajaksi valittu Seppo Hauta-aho. Tässä vaiheessa he eivät anna lausuntoja, väyrysläisten tiedote päättyy.

Paavo Väyrynen oli vieraana Sensuroimaton Päivärinta -ohjelmassa kaksi viikkoa sitten. Keskustelua käytiin vaalikelpoisuudesta, masennuksesta, oikeassa olemisesta ja herkistymisestä. Katso tästä koko haastattelu.